सीडीपीओ ने कहा कि अगले 2 से 3 दिन के अंदर दूसरे नंबर के योग्य अभ्यर्थी जो वरीयता सूची में आ रहे हैं उसे चयन पत्र देते हुए उसके प्रमाण पत्र का भी सत्यापन कराने की कार्यवाही शुरु कर दी जाएगी। सीडीपीओ ने कहा कि अगर कहीं भी दूसरे नंबर के अभ्यर्थी के प्रमाण पत्र में गड़बड़ी है तो ऐसे अभ्यर्थी स्वेच्छा से अपना अपना त्यागपत्र चयन पत्र वितरण से पहले दे दें। ताकि आगे के समय में उसे कोई परेशानी का सामना नहीं करना पड़े। उन्होंने कहा कि दूसरे चरण के प्रमाण पत्र सत्यापन में यदि किसी अभ्यर्थी का प्रमाण पत्र फर्जी मिला तो उसके खिलाफ मुकदमा दर्ज करने के साथ-साथ आर्थिक दंड भी दिया जाएगा। उन्होंने कहा कि प्रथम चरण में फर्जी प्रमाण पत्र के मामले में मुकदमा दर्ज होने के बाद यह भी देखा जाएगा कि इस तरह के फर्जी प्रमाण पत्र बेचने में कौन सा गिरोह प्रखंड क्षेत्र में काम कर रहा है। सीडीपीओ ने कहा कि कुछ सेविकाओं का प्रमाण पत्र सत्यापन अभी नहीं हुआ है। जैसे ही बचे हुए नव चयनित सेविकाओं के प्रमाण पत्र सत्यापन का प्रतिवेदन प्राप्त होगा आगे की कार्यवाही की जाएगी। इधर सीडीपीओ द्वारा 15 नव चयनित सेविकाओं का चयन रद्द करते हुए संबंधित थाने में प्राथमिकी दर्ज कराने का आदेश दिए जाने से पूरे प्रखंड क्षेत्र में खलबली मच गई है।